Ваня Милева | ПОСЛЕДНА ПРОМЯНА 21 октомври 2019 в 12:1421220
Лесно е да се види въздействието на бурите върху водната повърхност. Според ново проучване обаче силните бури всъщност могат да разтърсят и океанското дъно, причинявайки земетресения - неизвестно досега явление, което дава отговор на една сеизмична загадка.
Учените отдавна се знаят, че океанът произвежда сеизмични сигнали, но сигналите с диапазон с честота между 0,02 и 0,05 херца изглеждаха необясними.
„На Земята се улавя ниско бучене, наречено микросеизмичност, което е постоянно, генерирано от действието на вятъра и вълните по света, барабанящи по морското дъно“, разказва Уенди Бохон (Wendy Bohon), геолог в Incorporated Research Institutions for Seismology.
Именно тези сигнали се опитаха да обяснят авторите на новото проучване, публикувано в списание Geophysical Research Letters, и анализирайки сеизмичните данни от близо 10 години, те забелязаха странна картина.
„[Сигналите] бяха сезонни“, заяви изследователят Уънюен Фан (Wenyuan Fan) пред Science News. „Земетресенията нямат сезонност. Но времето има".
Така екипът откри, че трусовете на океанското дъно съвпадат с беснеещите бури над него, а най-големите бури разтърсват океанското дъно с толкова много енергия, създавайки новооткритото явление, наречено "щормотресение" (stormquake).
С оранжево са очертани зоните без, а със жълто - с "щормотресение" , с лилави триъгълници - сеизмичните станции, с оранжев кръг - регистрираните щормотресения, а със зелено - земетресенията. Geophysical Research Letters
Само че бурята сама по себе си не е достатъчна, за да предизвика земетресение - морското дъно под бурята трябва да е с подходящата форма.
Нещо във формата на океанското дъно взаимодейства с огромните вълни, които се получават по време на силните бури, раказва Бохон пред Motherboard. "Получава се някакво освобождаване на енергия, което удря морското дъно по особен начин и тези вълни се движат във всички посоки като кохерентни пакети, които след това можем да открием с помощта на сеизмометри"
Сеизмичните вълни, породени от земетресения, експлозии и сега, както изглежда, бури, могат да бъдат използвани за картографиране на това, което е под земята, като внимателно се измерва кога сеизмичните вълни пристигат на различни места на планетата. Всяка от различните сеизмични вълни има различни характеристики, които взаимодействат по специфичен начин с материалите, през които преминават.
„Това ни дава представа какво се случва под повърхността, както скоростта на вълната, начина, по който вълните се променят и кога вълните спират“, казва Бохон.
Източник: Scientists Discover a New Phenomena Called ‘Stormquakes’, Motherboard
Етикети:буриземетресенияземятасеизмичност